b'\n_START_ARTICLE_\nKatrina Hodge\n_START_SECTION_\n\xc5\xbdivljenjepis\n_START_PARAGRAPH_\nS 15 leti se je vpisala na BRIT School v Croydonu, pri 17. letih pa je vstopila v Oboro\xc5\xbeene sile Zdru\xc5\xbeenega kraljestva. Po kon\xc4\x8danem osnovnem usposabljanju je bila dodeljena v Kraljevi angle\xc5\xa1ki polk v Adjutant Generals Corps s sede\xc5\xbeem v Winchestru. Ker je v voja\xc5\xa1nico pri\xc5\xa1la v visokih petah, z umetnimi trepalnicami in roza potovalnim kov\xc4\x8dkom, je takoj dobila nadimek Combat Barbie._NEWLINE_Leta 2005 je bila poslana na misijo v Irak. Javnost je opozorila nase \xc5\xa1e isto leto, ko so britanski \xc4\x8dasopisi poro\xc4\x8dali o njenem pogumu, ko je med nepotrjeno prometno nesre\xc4\x8do iz ujetnikovih rok uspela izpuliti dve pu\xc5\xa1ki. Kljub temu, da so njeni sovojaki njenim trditvam oporekali, je bila povi\xc5\xa1ana v poddesetnico.\n_START_SECTION_\nFotomodel\n_START_PARAGRAPH_\nHodgeva je leta 2009 podpisala pogodbo s podjetjem za proizvodnjo spodnjega perila, La Senza. Istega leta je osvojila drugo mesto na tekmovanju za Miss Anglije,, vendar so jo 7. novembra okronali za Miss, saj je morala zmagovalka, Rachel Christie, odstopiti po tem, ko se je zapletla v pretep. \xc5\xbde 48 ur po prevzemu naslova je nastopila ma 59. tekmovanju za Miss World v Ju\xc5\xbeni Afriki._NEWLINE_Kot Miss Anglije je Hodgevi uspelo prepri\xc4\x8dati organizatorje tekmovanja za Miss Anglije, da so s tekmovanja umaknili izhod v bikiniju. Po njenem mnenju naj bi umik izhoda v bikiniju s tekmovanja pri ljudeh spremenil odnos do tekmovanja, saj naj bi se tako pri izboru bolj osredoto\xc4\x8dali na dekleta in manj na njihov izgled. Izhod v bikiniju je tako leta 2010 nadomestil izhod v \xc5\xa1portnih obla\xc4\x8dilih. Med \xc5\xa1est mese\xc4\x8dnim dopustom iz oboro\xc5\xbeenih sil je Katrina Hodge postala predstavnica spletne strani za zmenke Uniform Dating, ki se je specializirala za ustvarjanje ljubezenskih zvez za uniformirane osebe.\n_START_SECTION_\nPovratek v vojsko\n_START_PARAGRAPH_\nNaslov Miss Anglije je septembra 2010 predala naslednici, Jessici Linley, sama pa se je vrnila v voja\xc5\xa1ko slu\xc5\xbebo. Po usposabljanju je bila v za\xc4\x8detku leta 2011 z enoto poslana v Afganistan.\n_START_SECTION_\nKnjiga\n_START_PARAGRAPH_\nIzdala je avtobiografsko knjigo z naslovom "Combats to Catwalk" ki opisuje njeno zgodbo o tem, kako je vojakinja postala lepotna kraljica.'